Source: http://jogado.hu/a-hazassagi-vagyonjog-vi-a-vagyonkozosseg-megszunese/
Timestamp: 2019-08-20 14:44:50+00:00

Document:
A házassági vagyonjog VI. – A vagyonközösség megszűnése - Jogadó Blog
Jogadó Blog > Minden egyéb, ami érdekelheti > A házassági vagyonjog VI. – A vagyonközösség megszűnése
Szerző: Dr. Jean Kornél, Dr. Gaál Barnabás | 2019.05.16 | Minden egyéb, ami érdekelheti
A házassági vagyonjoggal kapcsolatos jelen bejegyzésünkben a házastársi vagyonjog körében a házastársi vagyonközösség megszűnésének jogszabályi kereteit mutatjuk be.
A törvény tételesen felsorolja a vagyonközösség megszűnésének eseteit. A törvény úgy rendelkezik, hogy a házassági vagyonközösség megszűnik, ha a házastársak házassági vagyonjogi szerződésben a vagyonközösséget a jövőre nézve kizárják, bíróság azt a házassági életközösség fennállása alatt megszünteti vagy a házassági életközösség megszűnik.
A házastársi vagyonközösség a törvény értelmében a házassági életközösség idejére keletkezik, vagyis a vagyonközösség megszűnésének legtipikusabb, egyben leggyakoribb formája az életközösség törvény alapján bekövetkező megszűnése.
Megszűnik tehát a vagyonközösség, ha a házastársak házassági vagyonjogi szerződésben a vagyonközösséget a jövőre nézve kizárják. Fontos azonban kiemelni, hogy a vagyonközösség ily módon történő megosztására a házastársi közös vagyon egy, pontosan körülhatárolható részében is lehetőség van.
A törvény lehetővé teszi, hogy a vagyonközösséget bármelyik házastárs kérelmére a bíróság a házassági életközösség fennállása alatt megszüntesse.
A törvény példálózó jelleggel megjelöli, hogy melyek azok az esetek, amikor a bíróság az életközösség fennállásának ellenére, indokolt esetben a kérelmező házastárs kérésére megszüntetheti a vagyonközösséget a házastársak közös vagyona vagy annak egy része tekintetében. Ilyen esetnek minősül a házastárs mértéktelen eladósodása abban az esetben, ha a házastárs adóssága a közös vagyonból az eladósodott házastársat megillető részesedést meghaladja.
A bíróság ugyancsak megszüntetheti a vagyonközösséget, ha az egyéni vagy társas vállalkozásával szembeni végrehajtás, illetve felszámolási eljárás megindul, és amely a másik házastárs részesedését veszélyeztetheti.
Végül a bíróságnak akkor is lehetősége van a házastársi vagyonközösség megszüntetésére, amikor a másik házastársat gondnokság alá helyezték, de gondnokául nem a házastársát rendelték ki.
Mind a házassági vagyonjogi szerződéssel történő megszüntetés, mind a bírósági megszüntetés iránti kérelem feltételezi azt, hogy a házastársak között az életközösség fennáll.
Amennyiben a bíróság a vagyonközösséget megszünteti, úgy jogkövetkezményként a házastársak vagyoni viszonyaira az életközösség fennállása alatt a vagyonelkülönítés szabályait kell megfelelően alkalmazni. A törvény a fenti rendelkezésével egyúttal azt is kimondja, hogy a bíróság által történő vagyonközösség megszüntetése esetén a bíróság más vagyonjogi rendszer érvényesülését nem rendelheti el.
A vagyonközösség megszűnésének jogkövetkezménye továbbá, hogy megszűnik a közös vagyon vélelme, azaz az ettől kezdődően szerzett vagyontárgyakra nézve nem áll fenn a törvényi vélelem, így ha a házasságot még nem bontották fel, és a házastársak közösen szereznek valamely vagyontárgyat, annak természetesen mindketten tulajdonosai lesznek, de ez az általános polgári jogi rendelkezések szerinti tulajdonközösséget fogja jelenteni.
Végezetül a házastársi vagyonközösség megszűnésének leggyakoribb esete az életközösség megszűnése, amely egyúttal olyan tény, amely végső soron mindenképpen a vagyonközösség megszűnését eredményezi. Miután az életközösség fogalmát a törvény nem határozza meg, ezért az életközösség megszűnésének időpontja kérdéses és vitatott lehet.
Lényeges azonban, hogy az életközösség átmeneti megszakadása nem érinti a vagyonjogi rendszer, így a törvényes házassági vagyonjogi rendszer folyamatosságát, ha nem volt a felek között vagyonmegosztás, ezért ha a felek között az életközösség csak ideiglenesen szakadt meg, úgy az nem eredményezi a vagyonközösség megszűnését.
Előfordulhat, hogy az életközösség fennállása alatt megszűnik az az ok, amely miatt a bíróság a vagyonközösséget megszüntette, ezért a törvény rendelkezik a vagyonközösség helyreállításának lehetőségéről is. Fontos azonban, hogy ebben az esetben a vagyonközösség nem áll automatikusan helyre.
A vagyonközösség helyreállítása esetén nincs lehetőség arra, hogy a házastársak a vagyonközösséget szerződéssel helyreállítsák. Erre csak a bíróságnak, a házastársak közös kérelme alapján van joga. A vagyonközösség helyreállítására – értelemszerűen – csak a jövőre nézve kerülhet sor.

References: bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság